Kronen på sitt svakeste på mange tiår

Den norske kronen har svekket seg til det laveste nivået på minst 30 år, ifølge Norges Bank.

Den norske kronen er på sitt laveste nivå på 30 år, målt mot store valutaer som euro og dollar. Foto: Gorm Kallestad / NTB scanpix

NTB

4. feb. 2020 12:31 Sist oppdatert 4. februar 2020

Mandag ettermiddag ble I44-indeksen, Norges Banks foretrukne kronemål, notert til 112,24 poeng. Det er det svakeste nivået noensinne på indeksen, som går tilbake til slutten av 80-tallet, skriver E24.

Indeksen måler kronens styrke mot valutaene til 44 av Norges viktigste handelspartnere og er en viktig pekepinn når sentralbanken setter rentene.

En euro koster nå 10,22 kroner, mens en dollar koster 9,24 kroner.

Kronesvekkelsen skjer i kjølvannet av en solid styrking før jul. Årsaken er flere negative nyheter, som Wuhan-viruset fra Kina og oljeprisfallet på begynnelsen av nyåret.

– På toppen av dette har vi fått svake tall fra norsk økonomi, sier valutastrateg Magne Østnor i DNB Markets til E24.